<classify> HATIMA ya kesi ya utakatishaji fedha inayowakabili aliyekuwa rais wa Shirikisho la Soka Tanzania TFF, Jamal Malinzi na Katibu wake, Celestine Mwesigwa kujulikana Novemba 7 mwaka huu ambapo Mahakama ya Hakimu Mkazi Kisutu itatoa hukumu.Wengine katika kesi hiyo ni aliyekuwa Mhasibu wa TFF, Nsiande Mwanga na Karani Flora Rauya. Wakili wa Serikali, Ester Martin alidai jana mbele ya Hakimu Mkazi Mkuu, Huruma Shaidi kuwa kesi hiyo ilikuja kwa ajili ya kupangiwa tarehe ya hukumu.Hakimu Shaidi aliahirisha kesi hiyo hadi Novemba 7 mwaka huu kwa ajili ya kutoa hukumu. Kesi hiyo inasikikizwa mbele ya Hakimu Mkazi Mwandamizi Maira Kasonde ambaye jana hakuwepo mahakamani na alikuwa miongoni mwa Mahakimu Wafawidhi waliokabidhiwa vitendea kazi na Jaji Mkuu wa Tanzania, Profesa Ibrahimu Juma. Julai 23, mwaka huu mahakama iliwakuta na kesi ya kujibu washitakiwa hao katika mashitaka 20 kati ya 30 waliokuwa wakikabiliwa nayo. Hakimu Kasonde alisema washitakiwa walikuwa wakikabiliwa na mashitaka 30 na upande wa mashitaka ulileta mashahidi 15 na vielelezo tisa.Alisema kati ya mashitaka hayo yapo ya matumizi mabaya ya madaraka linalowakabili washitakiwa Malinzi na Mwesigwa, mashitaka ya kula njama kwa washitakiwa hao wawili na mashitaka ya kutoa nyaraka za uongo linalomkabili mshitakiwa Mwesigwa. Pia alisema yalikuwapo mashitaka tisa ya kughushi yanayowakabili mshitakiwa Malinzi, Rauya na Miriam Zayumba pamoja na mashitaka 12 ya kujipatia fedha kwa njia ya udanganyifu yanayomkabili Malinzi na utakatishaji fedha manne yanayowakabili Malinzi, Mwesigwa na Mwanga.Hakimu Kasonde alisema katika kusikiliza ushahidi uliotolewa mahakamani katika mashitaka ya kwanza, hakuna chembe ya ushahidi kwamba mshitakiwa Malinzi na Mwesigwa walikula njama kufanya makosa ya kughushi hivyo ili kuthibitisha upande wa mashitaka ulitakiwa kuleta vielelezo vya kuonesha namna njama zilivyofanyika. Alieleza katika mashitaka ya pili ya matumizi mabaya ya madaraka yanayomkabili Malinzi na Mwesigwa, upande wa mashitaka walitengeneza kesi dhidi yao hivyo wanapaswa kujitetea.Pia alisema Mwesigwa atatakiwa kujitetea katika mashitaka ya kutumia nyaraka ya uongo ya maazimio ya kamati ya utendaji ya Juni 5, 2016 kwa lengo la kuonesha kuwa kamati hiyo ya TFF imelenga kubadili mtia saini wa shirikisho hilo katika akaunti za benki kutoka Edgar Masoud kwenda kwa Mwanga. Katika mashitaka ya tano hadi ya 14 ya kughushi yanayomkabili Malinzi na Rauya, ushahidi ulionesha kuwa nyaraka iliyoghushiwa ambayo ni risiti ilitengenezwa na shahidi namba 10 ambaye ni Hellena Mihayo kwa kufuata maelekezo toka kwa Mkurugenzi wa Fedha.Kasonde alisema mshitakiwa Rauya anatakiwa kujitetea katika mashitaka ya kughushi risiti namba 00746 kwani ndiye aliyetengeneza nyaraka hiyo na hakuna ushiriki wa Malinzi katika mashitaka hayo. Katika mashitaka ya saba mahakama imewaona washitakiwa kuwa hawana kesi ya kujibu kwani hakuna ushahidi unaowaunganisha na kesi hiyo. Pia alisema katika mashitaka ya tisa, hati ya mashitaka inaonesha Malinzi na Rauya walighushi risiti namba 00870 ya Sh milioni 50 wakati kitabu cha risiti hiyo kinaonesha ni Sh milioni tano.Katika mashitaka ya 11, hati ya mashitaka inaonesha risiti 00947 iliyoghushiwa ni ya Dola za Marekani 10,000 lakini uhalisia ni Dola za Marekani 1,000. Katika mashitaka ya 15 hadi 26 ya kujipatia fedha kwa njia ya udanganyifu yanayomkabili Malinzi mahakama imemuona na kesi ya kujibu na kumtaka kujitetea.Katika mashitaka ya 27 na 28 ya utakatishaji fedha yanamkabili Malinzi hivyo, atatakiwa kujitetea na katika mashitaka ya 29 na 30 ya utakatishaji fedha yanawakabili Mwesigwa na Mwanga mahakama inawaona na kesi ya kujibu hivyo mtatakiwa kujitetea, alisema Hakimu Kasonde.Baada ya kukutwa na kesi ya kujibu, washitakiwa walijitetea wenyewe chini ya viapo wakiongozwa na Wakili wa utetezi, Richard Rweyongeza. Katika kesi hiyo, washtakiwa hao wanakabiliwa na mashtaka 20 yakiwamo ya kula njama, kughushi, kujipatia fedha kwa njia ya udanganyifu na utakatishaji wa fedha wa Dola za Marekani 173,335.  <topic>: KITAIFA 